RÅDETS KONKLUSIONER af 22. september 1997 om sikkerhed i skolen (97/C 303/02)

RÅDET FOR DEN EUROPÆISKE UNION,

1. som henviser til artikel 126 i traktaten om oprettelse af Det Europæiske Fællesskab, hvorefter Fællesskabet har til opgave at bidrage til udviklingen af et højt uddannelsesniveau ved at fremme samarbejdet mellem medlemsstaterne og om nødvendigt at støtte og supplere disses indsats,

som henviser til, at sikkerhed i skolen kan betragtes som en faktor, der har indflydelse på og samtidig er en forudsætning for uddannelse af høj kvalitet, idet det ikke kan forventes, at uddannelsen kan blive af tilstrækkelig god kvalitet, hvis ikke skolen udgør et åbent og sikkert miljø, hvor elever/studerende og lærere kan modtage undervisning og undervise uden frygt for at blive intimideret, tyranniseret eller misbrugt,

2. som noterer sig, at medlemsstaterne i stigende grad står over for problemer med hensyn til sikkerhed i skolen, og at der i medlemsstaterne kan konstateres et behov for en indsats, både på nationalt plan og på EU-plan,

som noterer sig, at medlemsstaterne allerede har indført mange tiltag og projekter med henblik på at gøre skolerne sikkrere, som har givet erfaring med hensyn til, hvilke midler der er effektive under forskellige omstændigheder, når det drejer sig om at fremme sikkerhed i skolen,

som henviser til Rådets konklusioner af 23. oktober 1995 om medindflydelse som en kvalitetsfaktor i undervisningen og til Rådets konklusioner af 21. november 1996 om effektivitet i skolen, hvori medindflydelse på uddannelsen og forbindelse mellem hjem, skole og samfund fremhæves som vigtige forudsætninger for succes i skolen, og som noterer sig, at det er vigtigt at inddrage forældre, elever/studerende, lærere, skoleledere og lokale institutioner - og sammenslutninger heraf på EU-plan og på nationalt plan - i aktiviteter på dette område,

3. som tager i betragtning, at den øgede opmærksomhed, der vises sikkerhed i skolen, afspejler en udvikling i samfundet, og at sikkerhed i skolen bl.a. omfatter det indbyrdes forhold mellem eleverne/de studerende og forholdet mellem disse og lærerne inden for skolens rammer samt forholdet mellem skolen og dens sociale miljø; som noterer sig, at fremme af sikkerheden i skolen vil kunne omfatte strategier til forebyggelse og bekæmpelse af intimidering, tyrannisering og misbrug (for såvel elever/studerende som for lærere),

som henviser til, at bl.a. kønsrelaterede undersøgelser af de sociale relationer i skolen samt kønsrelaterede pilotprojekter kunne yde værdifulde bidrag til undersøgelserne af årsagerne til volden, til forebyggelse af vold og til strategier til at skabe et sikkert klima i skolen,

4. som noterer sig, at der i medlemsstaterne findes en bred vifte af metoder og fremgangsmåder til fremme af sikkerhed i skolen, men at medlemsstaterne ikke desto mindre er stillet over for samme type problemer med hensyn til sikkerhed i skolen; som noterer sig, at der på europæisk plan er blevet taget de første skridt til at udforske disse problemer i medlemsstaterne,

5. som tager i betragtning, at selv om sikkerhed i skolen klart henhører under medlemsstaternes kompetence, kan den europæiske dimension tilføre en merværdi på dette område; som understreger, at det kan være gavnligt at udveksle informationer og lære af hinandens erfaringer med hensyn til sikkerhed i skolen, og at denne udveksling af informationer og nyttiggørelse af erfaringer bør foregå på en struktureret måde, så udbyttet kan blive det bedst mulige,

VEDTAGER FØLGENDE KONKLUSIONER:

1. En ad hoc-ekspertgruppe på europæisk niveau kunne støtte udviklingen af en ramme for de nedenfor anførte aktiviteter. Disse aktiviteter kan også omfatte fremme af forskning om sikkerhed i skolen samt afholdelse af europæiske konferencer om sikkerhed i skolen. Ekspertgruppen kunne bestå af repræsentanter for Kommissionen, nationale repræsentanter, der skal udpeges på grundlag af forslag fra medlemsstaterne, samt repræsentanter for de europæiske sammenslutninger af lærere og forældre. Ekspertgruppen kan konsultere andre relevante europæiske sammenslutninger, når det er hensigtsmæssigt.

2. Hvis man sikrer sig, at der på europæisk plan foregår en specifik udveksling af oplysninger og erfaringer, kunne man derved bidrage til større sikkerhed i skolen. Hensigten med denne udveksling - som ekspertgruppen bør inddrages i - bør være at indsamle, ordne og formidle oplysninger om kvalitative og kvantitative data, praksis, politikker og forskningsresultater vedrørende sikkerhed i skolen inden for EU. Dette kan gennemføres ved, at der f.eks. gøres brug af informationsteknologinetværk mellem institutioner i medlemsstaterne, der medvirker til at fremme sikkerhed i skolen.

3. Iværksættelsen af transnationale pilotprojekter på europæisk plan kunne yde et værdifuldt bidrag til videreudviklingen af foranstaltninger til fremme af sikkerhed i skolen. Disse pilotprojekter bør blandt andet have til formål at afprøve lovende indfaldsvinkler til fremme af sikkerhed i skolen. Projekterne bør organiseres »nedefra«. Initiativerne bør komme fra medlemsstaterne og skolerne. Ekspertgruppen vil blive nært tilknyttet gennemførelsen af pilotprojekterne. På denne måde kan det sikres, at der bliver en bred vifte af indfaldsvinkler og erfaringer. Man bør i særlig grad være opmærksom på præventive og kurative aspekter af sikkerhedsproblematikken i skolen samt på en afklaring af årsagerne til vold i skolen og på skolen som del af det omgivende samfund. En vurdering og evaluering af nytteværdien ved forskellige indfaldsvinkler bør indgå i tilrettelæggelsen af pilotprojekterne.

OPFORDRER MEDLEMSSTATERNE TIL:

4. at videreføre og om fornødent forbedre deres aktiviteter med henblik på at fremme sikkerhed i skolen,

at tilskynde til deltagelse i samarbejdet på europæisk plan om sikkerhed i skolen ved at engagere sig i den specifikke udveksling af oplysninger og erfaringer og i iværksættelsen af pilotprojekter og oprettelsen af en ekspertgruppe samt ved at deltage i europæiske konferencer om sikkerhed i skolen.

OPFORDRER KOMMISSIONEN TIL I SAMARBEJDE MED MEDLEMSSTATERNE OG PÅ GRUNDLAG AF DEN GÆLDENDE BUDGETRAMME OG DE EKSISTERENDE FÆLLESSKABSINSTRUMENTER:

5. at oprette en ekspertgruppe vedrørende sikkerhed i skolen. Denne gruppe skal eksistere indtil udgangen af 1999,

at støtte den specifikke udveksling af oplysninger og erfaringer vedrørende sikkerhed i skolen,

at støtte transnationale pilotprojekter og konferencer vedrørende sikkerhed i skolen,

at aflægge rapport til Rådet om resultaterne af disse aktiviteter senest den 30. juni 1999 for at lette Rådets samlede evaluering af resultaterne af disse aktiviteter.

Udfærdiget i Bruxelles, den 22. september 1997.

På Rådets vegne

F. BODEN

Formand